趙都漕出示魯直少游所書梅詩次韻
作者：李綱
朝代：宋

paragraphs: 冰散憑陵羣木槁，只有梅花欺不倒。
籬邊野外忽嫣然，暗香解作幽人惱。
化工著意爲尤物，故遣孤芳得春早。
道人寫照三昧手，不假丹青更妍好。
詩家也是可憐人，落筆雲烟隨意掃。
遂令淡墨勝鉛華，紙上一枝長不老。
庭中幾樹正垂垂，忍看飄零委煙草。
會須痛飲對繁華，細把根源問蒼昊。